REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/105-21

20. april 2021. godine

B e o g r a d

Z A P I S N I K

DESETE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 25. MARTA 2021. GODINE

 Sednica je počela u 15,30 časova.

 Sednicom je predsedavala Sandra Božić, predsednik Odbora.

 Sednici su prisustvovali: Aleksandar Čotrić, Vuk Mirčetić, mr Jadranka Jovanović, Miloš Terzić, Milica Obradović, prof. dr Marko Atlagić, Snežana Paunović, Jelica Sretenović, Nataša Mihailović Vacić i Rozalija Ekres, članovi Odbora.

 Sednici su prisustvovali: Ivana Popović (Sandra Božić), Aleksandar Jovanović (Mira Petrović), Ljubomir Marić (Jovan Kolundžija), Zoran Tomić (mr Jadranka Jovanović), Nebojša Bakarec (Ivan Tasovac), Jelena Mihailović (Snežana Paunović) i Samira Ćosović (Nataša Mihailović Vacić), zamenici članova Odbora.

 Sednici nisu prisustvovali: Milena Popović, Lav Grigorije Pajkić i Željko Tomić, niti njihovi zamenici.

 Pored članova Odbora, sednici su prisustvovali: Danijela Vanušić, v.d. pomoćnik ministra kulture i informisanja i Tijana Palkovljević Bugarski, upravnik Galerije Matice srpske u Novom Sadu.

Predsedavajuća je obavestila članove Odbora da je sednicu Odbora sazvala u roku kraćem od tri dana, zbog potrebe da Odbor blagovremeno razmotri akte koji će se naći na Dnevnom redu sednice Narodne skupštine.

Na predlog predsedavajućeg, članovi Odbora su, većinom glasova (13 glasova za, jedan nije glasao), usvojili sledeći

D n e v n i r e d

1. Razmatranje Predloga odluke o proglašenju stare i retke bibliotečke građe za kulturno dobro od izuzetnog značaja, koji je podnela Vlada;
2. Razmatranje Predloga zakona o muzejskoj delatnosti, koji je podnela Vlada, u načelu.

 Predsedavajuća je, pre prelaska na rad po tačkama utvrđenog Dnevnog reda, obavestila članove Odbora da sednici prisustvuju predstavnici Ministarstva kulture i informisanja:

- Danijela Vanušić, v.d. pomoćnik ministra kulture i informisanja i

- Tijana Palkovljević Bugarski, upravnik Galerije Matice srpske u Novom Sadu.

PRVA TAČKA DNEVNOG REDA: Razmatranje Predloga odluke o proglašenju stare i retke bibliotečke građe za kulturno dobro od izuzetnog značaja, koji je podnela Vlada

 U uvodnim napomenama, Sandra Božić je obavestila članove Odbora, da je Vlada Republike Srbije 12. marta 2021. godine, podnela Narodnoj skupštini Predlog odluke o proglašenju stare i retke bibliotečke građe za kulturno dobro od izuzetnog značaja.

 Danijela Vanušić, v.d. pomoćnika ministra kulture i informisanja navela je da su stručna lica zaposlena u Narodnoj biblioteci i Biblioteci Matice srpske, uložili veliki trud kako bi utvrdili osnov po kojima bi 720 retkih i starih knjiga bilo proglašeno za kulturno dobro od izuzetnog značaja. Ukazala je i na činjenicu da bi donošenje ove odluke obezbedilo navedenim kulturnim dobrima potpunu pravnu i tehničku zaštitu.

 Nije bilo diskusije.

Odbor je, jednoglasno (14 za) predložio Narodnoj skupštini da prihvti Predlog odluke o proglašenju stare i retke bibliotečke građe za kulturno dobro od izuzetnog značaja.

Odbor je, većinom glasova (13 za, jedan nije glasao), za izvestioca Odbora na sednici Narodne skupštine za Predlog odluke o proglašenju stare i retke bibliotečke građe za kulturno dobro od izuzetnog značaja odredio Sandru Božić.

DRUGA TAČKA DNEVNOG REDA: Razmatranje Predloga zakona o muzejskoj delatnosti, koji je podnela Vlada, u načelu

Predsednik Odbora je obavestila članove Odbora da je Vlada Republike Srbije 12. marta 2021. godine, podnela Narodnoj skupštini Predlog zakona o muzejskoj delatnosti.

Tijana Palkovljević Bugarski, upravnik Galerije Matice srpske u Novom Sadu i predsednik Radne grupce za izradu Nacrta zakona, ukazala je na činjenicu da će se donošenjem Zakona o muzejskoj delatnosti urediti sistem zaštite muzejske građe, organizacija, nadležnost i delatnost muzeja u Republici Srbiji, kao i druga pitanja od značaja za obavljanje muzejske delatnosti.

Nije bilo diskusije.

Odbor je, jednoglasno (14 za), odlučio da predloži Narodnoj skupštini da prihvati Predlog zakona muzejskoj delatnosti, koji je podnela Vlada, u načelu.

Odbor je, većinom glasova (13 za, jedan nije glasao), za izvestioca Odbora na sednici Narodne skupštine za Predlog zakona muzejskoj delatnosti odredio Sandru Božić.

Sednica je završena u 15,41 časova.

SEKRETAR PREDSEDNIK

 Dana Gak Sandra Božić